				|

		52015PC0004

			Prijedlog PROVEDBENE ODLUKE VIJEĆA o odobrenju Ujedinjenoj Kraljevini da na određenim geografskim područjima primjenjuje diferencirane stope oporezivanja na pogonska goriva u skladu s Direktivom 2003/96/EZ /* COM/2015/04 final - 2015/0004 (NLE) */

			   	OBRAZLOŽENJE
1.           KONTEKST PRIJEDLOGA
Osnova i ciljevi prijedloga
Oporezivanje energenata i električne
energije u Uniji uređeno je Direktivom Vijeća 2003/96/EZ ([1]) (dalje u tekstu
„Direktiva o oporezivanju energije” ili „Direktiva”).
U skladu s člankom 19. stavkom 1.
Direktive, uz odredbe predviđene posebno člancima 5., 15. i 17.,
Vijeće može, djelujući jednoglasno na prijedlog Komisije, ovlastiti
bilo koju državu članicu da uvede daljnja oslobođenja ili sniženja razine
oporezivanja radi provođenja pojedinih politika.
Cilj je ovog prijedloga Ujedinjenoj Kraljevini
dopustiti uvođenje snižene stope trošarina na pogonska goriva koja se
upotrebljavaju za pogon (tj. bezolovni benzin i plinsko ulje) na sljedećim
geografskim područjima koja se u zahtjevu Ujedinjene Kraljevine definiraju
poštanskim brojevima: IV54 (Strathcarron, Highland – Škotska), IV26 (Ullapool,
Highland – Škotska), IV27 (Lairg, Highland – Škotska), NE48 (Hexham,
Northumberland – Engleska), PH41 (Mallaig, Highland – Škotska), KW12 (Halkirk,
Highland – Škotska), PA80 (Oban, Argyll and Bute – Škotska), PH36 (Acharacle,
Highland – Škotska), IV22 (Achnasheen, Highland – Škotska), PA38 (Appin, Argyll
and Bute – Škotska), PH23 (Carrbridge, Highland – Škotska), PH19 (Dalwhinnie,
Highland – Škotska), IV21 (Gairloch, Highland – Škotska), LA17
(Kirkby-in-Furness, Cumbria – Engleska), EX35 (Lynton, Devon – Engleska), IV14
(Strathpeffer, Highland – Škotska), područje obuhvaćeno poštanskim
brojem grada Hawesa (North Yorkshire – Engleska).
Prema podatcima koje su dostavila nadležna tijela Ujedinjene
Kraljevine, teritorijalni opseg mjere može se jasno utvrditi na temelju
poštanskih brojeva. Sustav poštanskih brojeva zajednički je za Englesku,
Škotsku, Wales i Sjevernu Irsku. Poštanskim brojevima gradova i okrugâ u
Ujedinjenoj Kraljevini obuhvaćen je veći broj naselja na jednom
području. U ruralnim područjima najgušće naseljena mjesta
obuhvaćena poštanskim brojem grada ili okruga vjerojatno su sela. Gradovi
i okruzi različite su veličine, primjerice IV27 najveće je područje
obuhvaćeno poštanskim brojem okruga u Ujedinjenoj Kraljevini i površina mu
je 3397 km2. To je znatna razlika u odnosu na područje
NE48 čija je površina oko 750 km2. Zahtjev za odstupanje
odnosi se na poštanske brojeve gradova najbližih odabranim područjima te
na veće lokalne administrativne jedinice. Zahtjev za odstupanje za
područje IV21 (Gairloch, Highland – Škotska) primjerice znači da je
poštanskim brojem grada IV21 obuhvaćen Gairloch, a da je lokalna
administrativna jedinica Highland – Škotska. Poštanskim brojem grada često
je obuhvaćeno jedno selo ili više njih, a on često nosi naziv jednog
od sela koje obuhvaća.
U tablici u nastavku navode se imena gradova i sela obuhvaćenih
poštanskim brojevima koji su obuhvaćeni poštanskim brojevima okruga
navedenima u zahtjevu:
 Poštanski broj okruga || Poštanski broj grada || Sela
 PH36 || 1: Acharacle || 6: Acharacle, Strontian, Kilchoan, Salen, Glenborrodale, Achateny
 IV22 || 1: Achnasheen || 4: Achnasheen, Poolewe, Laide, Kinlochewe
 IV21 || 1: Gairloch || 5: Gairloch, Badachro, Melvaig, Big Sand, Port Henderson
 PH19 || 1: Dalwhinnie || 1: Dalwhinnie
 PH23 || 1: Carrbridge || 2: Carrbridge, Bogroy
 IV14 || 1: Strathpeffer || 3: Strathpeffer, Contin, Jamestown
 PA38 || 1: Appin || 3: Appin, Duror, Portnacroish
 LA17 || 1: Kirkby-in-Furness || 1: Kirkby-in-Furness
 EX35 ([2]) || 2: Lynton i Lynmouth || 3: Barbrook, Brendon, Lynmouth
 IV54 || 1: Strathcarron || 4: Strathcarron, Locharron, Applecross, Shieldaig
 IV26 || 1: Ullapool || 1: Achiltibuie
 IV27 || nije primjenjivo || 7: Lairg, Durness, Tongue, Scourie, Lochinver, Kinlochbervie, Talmine
 PH41 || nije primjenjivo || 2: Mallaig, Inverie
 KW12 || 1: Halkirk || 1: Halkirk
 PA80 || nije primjenjivo || 3: Lochaline, Morvern, Drimnin
 NE48 || nije primjenjivo || 7: Bellingham, Falstone, Kielder, Wark, Tarset, West Woodburn, Barrasford
 Poštanski broj okruga || Poštanski broj grada || Sela
 nije primjenjivo || Hawes || 2: Gayle, Butterset
U nekim slučajevima (IV27, PH41, PA80, NE48) poštanskim brojem
okruga nije obuhvaćen poštanski broj grada u cijelosti pa je naveden samo
popis sela. Za većinu područja na popisu, poštanski su brojevi
gradova i okrugâ usklađeni.
Prema informacijama koje je dostavila
Ujedinjena Kraljevina, prosječna cijena 1000 l goriva na
područjima na kojima bi se trebala primjenjivati mjera veća je za
100 GBP (oko 128,5 EUR) ([3])
od prosječne cijene u ostalim dijelovima Ujedinjene Kraljevine. Cijene su
na tim područjima više zbog viših troškova transporta i distribucije te
malobrojnijeg stanovništva. Cilj je mjere donekle ublažiti visoki trošak
pogonskih goriva na navedenim područjima.
Opći kontekst
Člankom 19. stavkom 1.
Direktive predviđeno je da Vijeće, djelujući jednoglasno na
prijedlog Komisije, može ovlastiti bilo koju državu članicu da uvede
daljnja oslobođenja ili sniženja razine oporezivanja radi provođenja
pojedinih politika.
Dopisom od 2. veljače 2014. nadležna
tijela Ujedinjene Kraljevine obavijestila su Komisiju o svojoj namjeri da na
bezolovni benzin i plinsko ulje koji se na prethodno navedenim geografskim
područjima prodaju kao pogonska goriva primijeni sniženu stopu. Snižena stopa
trošarina na 1000 l gorivâ koja se upotrebljavaju kao pogonska goriva, tj. za
benzin i plinsko ulje, bit će za 50 GBP (oko 64,3 EUR) niža od
standardne stope za Ujedinjenu Kraljevinu (580 GBP ili oko
745,3 EUR). To bi značilo da bi snižena stopa i dalje bila znatno
iznad trenutačne najmanje cijene 1000 l goriva u EU-u koja iznosi
359 EUR za bezolovni benzin i 330 EUR za plinsko ulje. Nadležna
tijela Ujedinjene Kraljevine dostavila su 3. lipnja i 17. rujna 2014.
dodatne informacije i objašnjenja.
Ujedinjena Kraljevina podnijela je zahtjev da
se snižena stopa odobri na razdoblje od šest godina, što je najdulje razdoblje
predviđeno člankom 19. stavkom 2. Direktive.
Prema nadležnim tijelima Ujedinjene
Kraljevine, cijena 1000 l goriva na prethodno navedenim područjima
viša je za oko 100 GBP (oko 128,5 EUR) od prosječne cijene u
ostatku Ujedinjene Kraljevine. Cijena na tim područjima u skladu je s
cijenama na benzinskim postajama na otocima ako se zanemari sniženje poreza
koje Ujedinjena Kraljevina primjenjuje kako je predviđeno Provedbenom
odlukom Vijeća 2011/766/EU ([4]).
Sniženjem od 50 GBP (oko 64,3 EUR) za 1000 l ne bi se pokrila
cijela razlika u cijeni, ali bi se potrošačima donekle nadoknadila viša
cijena koju moraju plaćati.
U ocjeni prihvatljivosti predmetnih područja za
olakšicu, u obzir su uzeta dva ključna čimbenika:
·
financijska dostupnost goriva uzrokovana visokim
cijenama na benzinskim postajama i tjednim primanjima ispod prosjeka Ujedinjene
Kraljevine,
·
neophodnost goriva za cestovni promet kao dijela
svakodnevice stanovništva zbog visoke ovisnosti o osobnim vozilima i
ograničenoj raspoloživosti javnog prijevoza i osnovnih usluga.
Prema statističkim podatcima koje je
dostavila Ujedinjena Kraljevina prosječna tjedna primanja lokalnih
administrativnih jedinica u kojima su smještena odabrana područja iznose
od 412,10 GBP (528,6 EUR) do 493,30 GBP (633,9 EUR), što je
niže od prosjeka za Ujedinjenu Kraljevinu koji iznosi 518 GBP ([5]) (665,6 EUR).
Lokalne administrativne jedinice za koje se prikupljaju podatci obično
pokrivaju veću geografsku površinu nego područja na koja će se
mjera primjenjivati. Prema nadležnim tijelima Ujedinjene Kraljevine može se
pretpostaviti da su stvarna prosječna tjedna primanja na predmetnim
područjima čak i manja od primanja prikazanih u podatcima dostupnima
za lokalne administrativne jedinice i to zbog prisutnosti velikih korporacija u
glavnim naseljima unutar lokalnih administrativnih jedinica koja su često
više od 100 milja (oko 160 km) udaljena od odabranih predmetnih
područja. Prihodi na područjima obuhvaćenima mjerom ovise o
poljoprivredi i turizmu. Stoga nadležna tijela Ujedinjene Kraljevine
pretpostavljaju da su tjedna primanja na tim područjima niža od primanja
na otocima na kojima se odstupanje trenutačno primjenjuje (463,0 GBP
– 752,8 EUR).
Prema podatcima koje je dostavio Nacionalni
ured Ujedinjene Kraljevine za statistiku, bruto dodana vrijednost po stanovniku
na predmetnim područjima iznosi od 12 036 GBP
(15 466,5 EUR) do 17 936 GBP (23 048 EUR) i niža
je od prosjeka za Ujedinjenu Kraljevinu koji iznosi 21 674 GBP
(27 851,5 EUR) godišnje.
Prema nadležnim tijelima Ujedinjene Kraljevine
ograničene gospodarske mogućnosti na tim područjima u usporedbi
s urbaniziranijim područjima Ujedinjene Kraljevine uzrok su iseljavanja radno
aktivnog stanovništva, što je glavni razlog stabilne stope nezaposlenosti, a
što ne odražava nužno kvalitetu života na tim područjima. U gospodarskom
su smislu ključni učinci niske gustoće naseljenosti na velikim
geografskim područjima sljedeći:
·
prosječna udaljenost među
pojedinačnim uslugama i poduzećima vrlo je visoka te su stoga i
transportni troškovi osnovnih djelatnosti poduzetnika relativno visoki (za
pojedince i poduzeća),
·
poduzeća koja pokrivaju geografsko
područje s malobrojnijim stanovništvom moraju poslovati s višim
jediničnim maržama kako bi od ograničenog prometa ostvarili dobit.
Osim toga, proteklih je godina u Ujedinjenoj
Kraljevini zatvoren niz rafinerija. Zbog toga se povećao broj benzinskih
postaja koje su od najbliže rafinerije udaljenije od 100 milja
(160 km), što je uzrokovalo povećanje troškova prijevoza goriva do
predmetnih područja.
Dostupnost autobusnog prijevoza na predmetnim
ruralnim područjima znatno je slabija od prosjeka za Ujedinjenu
Kraljevinu ([6]).
Ta činjenica te ograničeno korištenje vlakovima na predmetnim
područjima i često korištenje osobnim automobilima unatoč
visokim cijenama na benzinskim postajama jasno upućuju na to da su na tim
područjima kao prometno sredstvo neophodna osobna vozila.
Uslugama na udaljenim, ruralnim
područjima Ujedinjene Kraljevine, kao što su odabrana područja,
vjerojatno je obuhvaćena veća geografska površina nego na gradskim
područjima dijelom i zbog niske gustoće naseljenosti na tim
područjima. To znači da je prosječna udaljenost između pojedinačnih
stambenih objekata, naselja, usluga i poduzeća vrlo velika tako da su i
transportni troškovi osnovnih djelatnosti poduzetnika relativno visoki. Na
primjer, posjet najbližem supermarketu standardne veličine na
području obuhvaćenom poštanskim brojem IV27 može
uključivati povratno putovanje do 135 milja (oko 220 km).
Navedeni izazovi upućuju na neophodnost
svakodnevnog korištenja osobnim vozilima stanovnikâ na odabranom području
te na učinak visokih cijena goriva na njih. Ujedinjena Kraljevina smatra
da bi se trošarinskom olakšicom pomoglo tim ranjivim i udaljenim ruralnim
zajednicama jer bi se donekle umanjili ti posebno visoki životni troškovi.
Važno je da se ti čimbenici ne razmatraju zasebno, već kao skup
problema koji su doveli do stvarne socijalne i gospodarske potrebe za olakšicom
na popisanim područjima.
Provedba mjere
U Ujedinjenoj Kraljevini trošarine na goriva
za cestovni promet obračunavaju se u trenutku izlaska goriva iz
rafinerije, trenutku uvoza ili napuštanja trošarinskog skladišta. U ovom bi
trenutku teško bilo odrediti količinu goriva namijenjenog prihvatljivim
regijama.
Stoga će se olakšica obračunavati na
prodajnom mjestu na prihvatljivim područjima te će se time
izbjeći svaki rizik od zlouporabe snižene stope za gorivo. Maloprodajna
mjesta goriva na predmetnim područjima bila bi registrirana u Poreznom i
carinskom uredu Njezina Veličanstva (HMRC) kao ovlaštena maloprodajna
mjesta te bi ona bila obvezna cijenu litre goriva sniziti za iznos trošarinske
olakšice. Zauzvrat bi imala pravo od HMRC-a tražiti povrat trošarina,
periodično i na temelju količina prodanog goriva u litrama.
Korisnici
Mjera je
usmjerena na pojedince, ali će se niža cijena primjenjivati na svaku
kupnju, uključujući za komercijalne svrhe.
Svih je 27
benzinskih postaja koje bi iz programa ostvarivale korist neovisno.
Argumenti nadležnih tijela Ujedinjene
Kraljevine o utjecaju mjere na unutarnje tržište
Nadležna tijela
Ujedinjenje Kraljevine ne smatraju da bi mjera utjecala na pravilno
funkcioniranje unutarnjeg tržišta.
Usporedba cijena
1000 l goriva na benzinskim postajama s predloženim sniženjem poreza od
50 GBP (64,3 EUR) i cijena kod njihovih najbližih konkurenata izvan
programa:
Za benzin prosječna razlika
smanjuje se na 10 GBP (12,9 EUR). Prosječno bi mjesta obuhvaćena
programom bila za 10 GBP (12,9 EUR) skuplja od najbližih mjesta izvan
programa.
Za dizelsko gorivo prosječna
razlika iznosit će 6 GBP (7,7 EUR). Prosječno bi mjesta
obuhvaćena programom bila za 6 GBP na 1000 l (7,7 EUR)
jeftinija od najbližih mjesta izvan programa.
Olakšicom bi se
obuhvaćene postaje uglavnom uskladile s postajama na susjednim
područjima izvan programa. Stoga se ne očekuje da će
potrošači promijeniti uobičajene putove ili da će se benzinske
postaje u susjednim područjima premjestiti u uključena područja.
Osim toga, premještanje benzinskih postaja ne bi trebalo biti komercijalno
privlačno zbog niske gustoće naseljenosti, udaljenosti od većih
naselja te znatnih kapitalnih troškova izgradnje novih benzinskih postaja
čak i s olakšicom.
Postojeće odredbe u području
obuhvaćenom prijedlogom
Direktiva vijeća 2003/96/EZ od
27. listopada 2003. o restrukturiranju sustava Zajednice za oporezivanje
energenata i električne energije.
Procjena mjere na temelju
članka 19. Direktive 2003/96/EZ
Posebna razmatranja o politici
Članak 19. stavak 1. prvi
podstavak Direktive glasi:
„Dodatno odredbama
u prethodnim člancima, posebno člancima 5., 15. i 17., djelujući
jednoglasno na prijedlog Komisije, Vijeće može ovlastiti bilo koju državu
članicu da uvede daljnja oslobođenja ili sniženja radi
provođenja pojedinih politika.”

Mjere koje je predvidjela Ujedinjena
Kraljevina podrazumijevaju sniženje trošarina na pogonska goriva kojima se
opskrbljuju određeni dijelovi njezina državnog područja označeni
poštanskim brojevima, tj. PH36, IV22, IV21, PH19, PH23, IV14, PA38, LA17, Hawes,
EX35, IV54, IV26, IV27, PH41, KW12, PA80, NE48.
Cilj je uskladiti cijene na benzinskim
postajama na tim područjima s prosječnim cijenama za Ujedinjenu
Kraljevinu. Razlog su viših jediničnih cijena, te time viših cijena na
benzinskim postajama na tim područjima, viši troškovi prijevoza i
distribucije te niže ekonomije razmjera.
Može se zaključiti da se želja za
primjenom snižene stope trošarina na pogonska goriva na predmetnim
područjima zbog njihovih osobitih gospodarskih i socijalnih uvjeta temelji
na posebnim razmatranjima o politici posebno u pogledu socijalne i regionalne
politike.
Usklađenost s drugim politikama i
ciljevima Unije
Cilj je mjere djelomično kompenzirati
više jedinične cijene, te time i cijene na benzinskim postajama, goriva na
predmetnim područjima s pomoću izravne trošarinske olakšice na
prodajnom mjestu.
Mjera je ograničena na razinu potrebnu za
ostvarenje tog cilja. Konkretno, olakšica je ograničena na (relativno
malu) količinu goriva prodanog na tim područjima; potrošena
količina na područjima obuhvaćenima poštanskim brojevima manja
je od 50 milijuna litara godišnje, što je 0,1 % ukupne potrošnje
goriva u Ujedinjenoj Kraljevini.
Komisija napominje da će se stopa
trošarina za 1000 l proizvoda smanjiti za 50 GBP (64,3 EUR).
Cijena goriva na popisanim odabranim područjima viša je za oko
100 GBP (128,5 EUR) od prosječne cijene za ostatak Ujedinjene
Kraljevine. Cijene su u tim gradovima u četvrtom tromjesečju 2012.
bile iznad najniže cijene na otocima koji trenutačno primjenjuju sniženje
poreza na temelju Provedbene odluke Vijeća 2011/766/EU. Cjenovna obilježja
ovih gradova slična su onima na otocima na kojima se primjenjuje sniženje
poreza. Olakšicom od 50 GBP (64 EUR) vjerojatno se neće pokriti
cijela razlika između tih visokih cijena i prosjeka za Ujedinjenu
Kraljevinu, ali će se potrošačima ponuditi pristojna kompenzacija za
višu cijenu koju moraju plaćati.
Naposljetku, porezno opterećenje na
potrošeno gorivo na predmetnim geografskim područjima i dalje će
unatoč olakšici biti iznad najnižih razina oporezivanja utvrđenih u
Direktivi 2003/96/EZ.
Stoga se može zaključiti da je predložena
mjera sniženje poreza na fosilna goriva koja bi se u načelu morala
kritički razmatrati. Imajući u vidu osobite geografske i socijalne
uvjete mjera se u širem političkom kontekstu EU-a povezanom s politikom
zdravlja, zaštite okoliša, energetike i prometa može smatrati prihvatljivom.
U opisanim okolnostima mjera se čini
prihvatljivom i u pogledu pravilnog funkcioniranja unutarnjeg tržišta i potrebe
za osiguravanjem poštenog tržišnog natjecanja. Osobito se, zbog udaljenosti
područjâ na koja se primjenjuje i umjerenog sniženja stope, ne može
očekivati promjena trenda potrošnje goriva privlačenjem
potrošačâ izvan tih područja.
Razdoblje primjene mjere i razvoj okvira
EU-a o oporezivanju energije
Komisija predlaže da se razdoblje primjene
odredi na najduže razdoblje dopušteno Direktivom 2003/96/EZ, tj. na šest
godina. To se čini primjerenim vremenskim razdobljem koje bi nadležnim
tijelima Ujedinjene Kraljevine omogućilo da prikupe informacije za
procjenu rezultata mjere te bi se poduzećima i potrošačima koji od
nje imaju koristi pružio dovoljan stupanj sigurnosti.
Pravila o državnim potporama
Nakon sniženja koje su predvidjela nadležna
tijela Ujedinjene Kraljevine, poreznim stopama na bezolovno gorivo i plinsko
ulje na predmetnim područjima i dalje će se poštovati najniža razina
oporezivanja u skladu s člankom 7. Direktive 2003/96/EZ. Uz uvjet da
se mjerom poštuju uvjeti utvrđeni člankom 44. Uredbe o
općem skupnom izuzeću (Uredba (EZ) br.651/2014) ([7]), mjera se
oslobađa od obveze prethodne prijave.
2.           REZULTATI SAVJETOVANJA SA
ZAINTERESIRANIM STRANAMA I OCJENA UČINKA
Savjetovanje
sa zainteresiranim stranama
Ovaj prijedlog temelji se na zahtjevu koji je
podnijela Ujedinjena Kraljevina i odnosi se samo na tu državu članicu.
Prikupljanje
i primjena stručnog znanja
Nije bilo potrebno obratiti se vanjskim
stručnjacima.
Ocjena
učinka
Ovaj prijedlog odnosi se na odobrenje koje se
izdaje pojedinačnoj državi članici na njezin zahtjev.
3.           PRAVNI ELEMENTI PRIJEDLOGA
Načelo supsidijarnosti
Područje neizravnog oporezivanja
obuhvaćeno člankom 113. UFEU-a samo po sebi ne pripada pod
isključivu nadležnost Europske unije u smislu članka 3. UFEU-a.
Međutim postojećim zakonodavstvom
EU-a strogo je određeno i ograničeno izvršavanje nadležnosti država
članica u tom području. U skladu s člankom 19. Direktive
2003/96/EZ jedino Vijeće može ovlastiti državu članicu da uvede
daljnja oslobođenja ili sniženja u smislu te odredbe. Države članice
ne mogu preuzeti ulogu Vijeća.
Prijedlog je stoga u skladu s načelom
supsidijarnosti.
Međutim ovaj prijedlog kao prijedlog nezakonodavnog
akta ne podliježe mehanizmu preispitivanja iz Protokola 2. UFEU-a, koji se
odnosi samo na prijedloge zakonodavnih akata.
Načelo
proporcionalnosti
Prijedlog je u skladu s načelom
proporcionalnosti. Sniženje poreza ne nadilazi ono što je potrebno za
ostvarenje predmetnog cilja (vidi osvrt na aspekte unutarnjeg tržišta i
pravednog tržišnog natjecanja prethodno u tekstu).
Izbor instrumenata
Predloženi instrument/instrumenti: provedbena
odluka Vijeća.
Člankom 19. Direktive 2003/96/EZ
predviđena je samo ta vrsta mjere.
4.           UTJECAJ NA PRORAČUN
Mjera ne dovodi do financijskog ili
administrativnog opterećenja Unije. Prijedlog stoga ne utječe na
proračun Unije.
2015/0004 (NLE)
Prijedlog
PROVEDBENE ODLUKE VIJEĆA
o odobrenju Ujedinjenoj Kraljevini da na
određenim geografskim područjima primjenjuje diferencirane stope
oporezivanja na pogonska goriva u skladu s Direktivom 2003/96/EZ
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir Direktivu Vijeća
2003/96/EZ od 27. listopada 2003. o restrukturiranju sustava Zajednice za
oporezivanje energenata i električne energije ([8]), a posebno njezin
članak 19.,
uzimajući u obzir prijedlog Europske
komisije,
budući da:
(1)       Dopisom od
2. veljače 2014. Ujedinjena Kraljevina podnijela je zahtjev za primjenu snižene stope
trošarina na plinsko ulje i bezolovno gorivo u skladu s člankom 19.
Direktive 2003/96/EZ na sljedećim geografskim
područjima definiranima poštanskim brojevima ako je primjenjivo: IV54
(Strathcarron, Highland – Škotska), IV26 (Ullapool, Highland – Škotska), IV27
(Lairg, Highland – Škotska), NE48 (Hexham, Northumberland – Engleska), PH41
(Mallaig, Highland – Škotska), KW12 (Halkirk, Highland – Škotska), PA80 (Oban,
Argyll and Bute – Škotska), PH36 (Acharacle, Highland – Škotska),
IV22 (Achnasheen, Highland – Škotska), PA38 (Appin, Argyll and Bute –
Škotska), PH23 (Carrbridge, Highland – Škotska), PH19 (Dalwhinnie, Highland –
Škotska), IV21 (Gairloch, Highland – Škotska), LA17 (Kirkby-in-Furness, Cumbria
– Engleska), EX35 (Lynton, Devon – Engleska), IV14 (Strathpeffer, Highland –
Škotska), područje obuhvaćeno poštanskim brojem grada Hawesa (North
Yorkshire – Engleska). Ujedinjena Kraljevina dostavila je 3. lipnja i
17. rujna 2014. dodatne informacije i objašnjenja.
(2)       Na tim su područjima
cijene plinskog ulja i
bezolovnog goriva više od prosječnih cijena u
ostatku državnog područja Ujedinjene Kraljevine, čime se lokalni
potrošači goriva dovode u nepovoljan položaj. Razlog su razlike u cijeni
dodatni jedinični trošak zbog geografskog položaja područjâ, njihova
niska gustoća naseljenosti te isporuka relativno malih količina
goriva.
(3)       Snižene stope oporezivanja
bit će iznad najnižih razina utvrđenih člankom 7. Direktive
2003/96/EZ.
(4)       U pogledu posebne prirode
područjâ na koje se primjenjuje te umjerenog sniženja stope, čime se
samo djelomično ublažavaju viši troškovi na predmetnim geografskim
područjima, ne očekuje se da će mjera uzrokovati kretanja
posebno povezana s opskrbom goriva.
(5)       Stoga je sa stajališta
pravilnog funkcioniranja unutarnjeg tržišta i potrebe za osiguranjem poštenog
tržišnog natjecanja mjera prihvatljiva te je spojiva s politikama Europske
unije u području zdravlja, zaštite okoliša, energetike i prometa.
(6)       U skladu s člankom 19.
stavkom 2. Direktive 2003/96/EZ svako odobrenje koje se izdaje u skladu s
tim člankom mora biti strogo vremenski ograničeno. Kako bi se
predmetnim poduzećima i potrošačima osigurao dostatan stupanj
sigurnosti, potrebno je odobrenje izdati na razdoblje od šest godina.
Međutim, kako se ne bi ugrozio budući razvoj postojećeg pravnog
okvira, primjereno je osigurati da, ako Vijeće postupajući na temelju
članka 113. Ugovora izmijeni opći sustav oporezivanja energenata
kojemu se odobrenje izdano ovom Odlukom ne bi prilagodilo, ova Odluka istekne
na dan početka primjene pravila o izmijenjenom sustavu.
(7)       Ovom odlukom ne dovodi se u
pitanje primjena pravilâ Unije o državnim potporama,
DONIJELO JE OVU ODLUKU:
Članak 1.
1.         Ovime se Ujedinjenoj Kraljevini
daje odobrenje za primjenu sniženih stopa oporezivanja na bezolovni benzin i
plinsko ulje kojima se kao pogonskim gorivom za cestovna vozila opskrbljuje
sljedećih 17 područja definiranih poštanskim brojevima ako je
primjenjivo: IV54 (Strathcarron, Highland – Škotska), IV26 (Ullapool, Highland
– Škotska), IV27 (Lairg, Highland – Škotska), NE48 (Hexham, Northumberland –
Engleska), PH41 (Mallaig, Highland – Škotska), KW12 (Halkirk, Highland –
Škotska), PA80 (Oban, Argyll and Bute – Škotska), PH36 (Acharacle, Highland –
Škotska), IV22 (Achnasheen, Highland – Škotska), PA38 (Appin, Argyll and Bute –
Škotska), PH23 (Carrbridge, Highland – Škotska), PH19 (Dalwhinnie, Highland –
Škotska), IV21 (Gairloch, Highland – Škotska), LA17 (Kirkby-in-Furness, Cumbria
– Engleska), EX35 (Lynton, Devon – Engleska), IV14 (Strathpeffer, Highland –
Škotska), područje obuhvaćeno poštanskim brojem grada Hawesa (North
Yorkshire – Engleska).
Kako bi se izbjegla prekomjerna kompenzacija,
sniženje standardne nacionalne stope oporezivanja bezolovnog benzina i plinskog
ulja ne smije biti veće od dodatnog troška maloprodaje na tim geografskim
područjima u usporedbi s prosječnim troškom maloprodaje u Ujedinjenoj
Kraljevini te ne smije biti veće od 50 GBP (64 EUR) za
1000 l proizvoda.
2.         Snižene stope moraju poštovati
zahtjeve Direktive 2003/96/EZ, a posebno najniže stope utvrđene njezinim
člankom 7.
Članak 2.
Ova Odluka proizvodi učinke od dana
priopćenja. Primjenjuje se od 1. veljače 2015. i istječe
31. siječnja 2021.
Međutim,
ako Vijeće postupajući na temelju članka 113. Ugovora
izmijeni opći sustav oporezivanja energenata kojemu se ovo odobrenje ne bi
prilagodilo, ova Odluka istječe na dan početka primjene pravila o
izmijenjenom sustavu.
Članak 3.
Ova je Odluka upućena Ujedinjenoj
Kraljevini Velike Britanije i Sjeverne Irske.
Sastavljeno u Bruxellesu
                                                                       Za
Vijeće
                                                                       Predsjednik
[1]               Direktiva Vijeća 2003/96/EZ od 27. listopada
2003. o restrukturiranju sustava Zajednice za oporezivanje energenata i
električne energije, SL L 283, 31.10.2003., str. 51.
[2]               Poštanskim brojem okruga EX35 obuhvaćena su dva
poštanska broja gradova Lynton i Lynmouth. Olakšica bi se primjenjivala na oba
grada.
[3]               Svi se izračuni temelje na tečaju na dan
1. listopada 2014. tj. stopi od 0,77820 GBP za 1 EUR. Usp. SL
C 344, 2.10.2014.
[4]               Provedbena odluka Vijeća 2011/776/EU od
24. studenoga 2011. o odobrenju Ujedinjenoj Kraljevini da na pogonska
goriva kojima se opskrbljuju Vanjski i Unutrašnji Hebridi, Sjeverni otoci
(Northern Isles), otoci estuarija rijeke Clyde i otočje Scilly primjenjuje
sniženu poreznu stopu, u skladu s člankom 19. Direktive 2003/96/EZ
(SL L 317, 30.11.2011., str. 34. – 35.).
[5]               Vidi informacije koje je dostavio Nacionalni ured
Ujedinjene Kraljevine za statistiku: http://www.nomisweb.co.uk/default.asp.
[6]               Vidi
https://www.gov.uk/government/statistical-data-sets/nts99-travel-by-region-and-area-type-of-residence.
[7]               Uredba Komisije 651/2014/EU o ocjenjivanju
određenih kategorija potpora spojivima s unutarnjim tržištem u primjeni
članaka 107. i 108. Ugovora (SL L 187, 26.6.2014.,
str. 1. – 78.).
[8]               SL L 283, 31.10.2003., str. 51.


				|

		52015PC0026

			Prijedlog ODLUKE VIJEĆA o stajalištu koje treba donijeti u ime Europske unije u okviru Zajedničkog odbora osnovanog Europsko-mediteranskim privremenim sporazumom o pridruživanju u području trgovine i suradnje između Europske zajednice, s jedne strane, i Palestinske oslobodilačke organizacije (PLO) za dobrobit Palestinske samouprave na Zapadnoj obali i u pojasu Gaze, s druge strane, u pogledu zamjene Protokola 3. uz taj Sporazum o definiciji pojma „proizvodi s podrijetlom” i načinima administrativne suradnje novim protokolom u kojem se u pogledu pravila o podrijetlu upućuje na Regionalnu konvenciju o paneuropsko-mediteranskim povlaštenim pravilima o podrijetlu /* COM/2015/026 final - 2015/0018 (NLE) */

			   	OBRAZLOŽENJE
1.           KONTEKST PRIJEDLOGA
Regionalnom konvencijom o
paneuropsko-mediteranskim povlaštenim pravilima o podrijetlu[1] (dalje u tekstu
„Konvencija”) predviđene su odredbe o podrijetlu robe kojom se trguje na
temelju odgovarajućih sporazuma sklopljenih između ugovornih
stranaka. EU i Palestina[2]
potpisali su Konvenciju 15. lipnja 2011. odnosno 18. rujna 2013.
EU i Palestina položili su kod depozitara
Konvencije svoje isprave o prihvatu 26. ožujka 2012. odnosno
27. svibnja 2014. Stoga je Konvencija primjenom svojeg članka
10. stavka 3. stupila na snagu 1. svibnja 2012. za EU i 1. srpnja 2014. za
Palestinu.
Člankom 6. Konvencije predviđa se da
svaka ugovorna stranka poduzima odgovarajuće mjere kako bi se osigurala
učinkovita primjena Konvencije. U tu bi svrhu Zajednički odbor
osnovan Europsko-mediteranskim privremenim sporazumom o pridruživanju u
području trgovine i suradnje između Europske zajednice, s jedne
strane, i Palestinske oslobodilačke organizacije (PLO) za dobrobit
Palestinske samouprave na Zapadnoj obali i u pojasu Gaze, s druge strane[3], trebao donijeti odluku
kojom se Protokol 3. o definiciji pojma „proizvodi s podrijetlom” i
načinima administrativne suradnje zamjenjuje novim protokolom u kojem se u
pogledu pravila o podrijetlu upućuje na Konvenciju. Stajalište koje treba
zauzeti EU u okviru Zajedničkog odbora trebalo bi odrediti Vijeće.
2.           REZULTATI SAVJETOVANJA SA
ZAINTERESIRANIM STRANAMA I PROCJENA UČINKA
Na sastanku Odbora za Carinski zakonik, odjela
za podrijetlo, 13. svibnja 2013. države članice EU-a obaviještene su o
nacrtu Odluke Vijeća. Posljednja savjetovanja s ugovornim strankama
održana su na sastanku paneuropsko-mediteranske radne skupine 22. i 23.
listopada 2014.
Nije bilo potrebno obratiti se vanjskim
stručnjacima. Nadalje, procjena učinka nije bila potrebna jer su
predložene izmjene tehničke prirode i ne utječu na sadržaj Protokola
o pravilima o podrijetlu koji je trenutačno na snazi.
3.           PRAVNI ELEMENTI PRIJEDLOGA
Pravna je osnova Odluke Vijeća
članak 207. stavak 4. prvi podstavak u vezi s
člankom 218. stavkom 9. Ugovora o funkcioniranju Europske unije.
Prijedlog je u isključivoj nadležnosti
Unije. Načelo supsidijarnosti stoga se ne primjenjuje.
Predloženi instrument: Odluka Vijeća.
2015/0018 (NLE)
Prijedlog
ODLUKE VIJEĆA
o stajalištu koje treba donijeti u ime
Europske unije u okviru Zajedničkog odbora osnovanog
Europsko-mediteranskim privremenim sporazumom o pridruživanju u području
trgovine i suradnje između Europske zajednice, s jedne strane, i
Palestinske oslobodilačke organizacije (PLO) za dobrobit Palestinske
samouprave na Zapadnoj obali i u pojasu Gaze, s druge strane, u pogledu zamjene
Protokola 3. uz taj Sporazum o definiciji pojma „proizvodi s podrijetlom” i
načinima administrativne suradnje novim protokolom u kojem se u pogledu
pravila o podrijetlu upućuje na Regionalnu konvenciju o
paneuropsko-mediteranskim povlaštenim pravilima o podrijetlu
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 207. stavak 4. prvi podstavak, u
vezi s člankom 218. stavkom 9.,
uzimajući u obzir prijedlog Europske
komisije,
budući da:
(1)       Protokol 3. uz
Europsko-mediteranski privremeni sporazum o pridruživanju u području
trgovine i suradnje između Europske zajednice, s jedne strane, i
Palestinske oslobodilačke organizacije (PLO) za dobrobit Palestinske
samouprave na Zapadnoj obali i u pojasu Gaze, s druge strane[4] (dalje u tekstu
„Sporazum”), odnosi se na definiciju pojma „proizvodi s podrijetlom” i
načine administrativne suradnje (dalje u tekstu „Protokol 3.”).
(2)       Regionalnom konvencijom o
paneuropsko-mediteranskim povlaštenim pravilima o podrijetlu[5] (dalje u tekstu
„Konvencija”) predviđene su odredbe o podrijetlu robe kojom se trguje na
temelju odgovarajućih sporazuma sklopljenih između ugovornih
stranaka.
(3)       Unija i Palestina[6] potpisale su Konvenciju
15. lipnja 2011. odnosno 18. rujna 2013.
(4)       Unija i Palestina položile su
kod depozitara Konvencije svoje isprave o prihvatu 26. ožujka 2012.
odnosno 27. svibnja 2014. Stoga je Konvencija primjenom svojeg
članka 10. stavka 3. stupila na snagu 1. svibnja 2012. za Uniju i 1.
srpnja 2014. za Palestinu.
(5)       Člankom 6. Konvencije
predviđa se da svaka ugovorna stranka poduzima odgovarajuće mjere
kako bi se osigurala učinkovita primjena Konvencije. U tu svrhu
Zajednički odbor osnovan Sporazumom trebao bi donijeti odluku kojom se
Protokol 3. zamjenjuje novim protokolom u kojem se u pogledu pravila o
podrijetlu upućuje na Konvenciju.
(6)       Stajalište Unije u okviru
Zajedničkog odbora trebalo bi se stoga temeljiti na priloženom nacrtu
Odluke,
DONIJELO JE OVU ODLUKU:
Članak 1.
Stajalište koje treba donijeti u ime Europske
unije u okviru Zajedničkog odbora osnovanog Europsko-mediteranskim
privremenim sporazumom o pridruživanju u području trgovine i suradnje
između Europske zajednice, s jedne strane, i Palestinske
oslobodilačke organizacije (PLO) za dobrobit Palestinske samouprave na
Zapadnoj obali i u pojasu Gaze, s druge strane, u pogledu zamjene Protokola 3.
uz taj Sporazum o definiciji pojma „proizvodi s podrijetlom” i načinima
administrativne suradnje novim protokolom u kojem se u pogledu pravila o
podrijetlu upućuje na Regionalnu konvenciju o paneuropsko-mediteranskim
povlaštenim pravilima o podrijetlu temelji se na nacrtu Odluke Zajedničkog
odbora priloženom ovoj Odluci.
Predstavnici Unije u Zajedničkom odboru
mogu dogovoriti manje izmjene nacrta Odluke Zajedničkog odbora bez daljnje
odluke Vijeća.
Članak
2.
Odluka Zajedničkog odbora objavljuje se u
Službenom listu Europske unije.
Članak 3.
Ova Odluka stupa na snagu na dan donošenja.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L 54, 26.2.2013., str. 4.
[2]               Ovaj naziv ne tumači se kao da se njime priznaje
Država Palestina niti se njime dovode u pitanje pojedinačna stajališta
država članica u tom pogledu.
[3]               SL L 187, 16.7.1997., str. 3.
[4]               SL L 187, 16.7.1997., str. 3.
[5]               SL L 54, 26.2.2013., str. 4.
[6]               Ovaj naziv ne tumači se kao da se njime priznaje
Država Palestina niti se njime dovode u pitanje pojedinačna stajališta
država članica u tom pogledu.
Nacrt
ODLUKE br. ... ZAJEDNIČKOG ODBORA EU – PALESTINA
od
o zamjeni Protokola 3. uz Europsko-mediteranski privremeni sporazum o
pridruživanju u području trgovine i suradnje između Europske
zajednice, s jedne strane, i Palestinske oslobodilačke organizacije (PLO)
za dobrobit Palestinske samouprave na Zapadnoj obali i u pojasu Gaze, s druge
strane, o definiciji pojma „proizvodi s podrijetlom” i načinima
administrativne suradnje
ZAJEDNIČKI ODBOR EU – PALESTINA,
uzimajući u obzir Europsko-mediteranski
privremeni sporazum o pridruživanju u području trgovine i suradnje
između Europske zajednice, s jedne strane, i Palestinske
oslobodilačke organizacije (PLO) za dobrobit Palestinske samouprave na
Zapadnoj obali i u pojasu Gaze, s druge strane[1],
posebno njegov članak 25.,
uzimajući u obzir Protokol 3. uz
Europsko-mediteranski privremeni sporazum o pridruživanju u području
trgovine i suradnje između Europske zajednice, s jedne strane, i
Palestinske oslobodilačke organizacije (PLO) za dobrobit Palestinske
samouprave na Zapadnoj obali i u pojasu Gaze, s druge strane, o definiciji
pojma „proizvodi s podrijetlom” i načinima administrativne suradnje,
budući da:
(1)
U članku 25. Europsko-mediteranskog
privremenog sporazuma o pridruživanju u području trgovine i suradnje između
Europske zajednice, s jedne strane, i Palestinske oslobodilačke
organizacije (PLO) za dobrobit Palestinske samouprave na Zapadnoj obali i u
pojasu Gaze, s druge strane (dalje u tekstu „Sporazum”), upućuje se na
Protokol 3. uz Sporazum (dalje u tekstu „Protokol 3.”) kojim se
utvrđuju pravila o podrijetlu i predviđa kumulacija podrijetla
između Europske unije, Palestine i drugih ugovornih stranaka Konvencije.
(2)
Člankom 39. Protokola 3. predviđa se da
Zajednički odbor utvrđen člankom 63. Sporazuma može odlučiti
izmijeniti odredbe ovog Protokola.
(3)
Regionalnom konvencijom o paneuropsko-mediteranskim
povlaštenim pravilima o podrijetlu[2]
(dalje u tekstu „Konvencija”) nastoji se protokole o pravilima o podrijetlu
koji su trenutačno na snazi u zemljama paneuropsko-mediteranskog
područja zamijeniti jedinstvenim pravnim aktom.
(4)
Europska unija i Palestina[3] potpisale su Konvenciju
15. lipnja 2011. odnosno 18. rujna 2013.
(5)
Europska unija i Palestina položile su kod
depozitara Konvencije svoje isprave o prihvatu 26. ožujka 2012. odnosno 27.
svibnja 2014. Stoga je Konvencija primjenom svojeg članka 10. stavka 3.
stupila na snagu 1. svibnja 2012. za Europsku uniju i 1. srpnja 2014. za
Palestinu.
(6)
Protokol 3. stoga bi trebalo zamijeniti novim
protokolom u kojem se upućuje na Konvenciju,
DONIJELO JE OVU
ODLUKU:
Članak 1.
Protokol 3. uz Europsko-mediteranski
privremeni sporazum o pridruživanju u području trgovine i suradnje
između Europske zajednice, s jedne strane, i Palestinske
oslobodilačke organizacije (PLO) za dobrobit Palestinske samouprave na
Zapadnoj obali i u pojasu Gaze, s druge strane, o definiciji pojma „proizvodi s
podrijetlom” i načinima administrativne suradnje zamjenjuje se tekstom iz
Priloga ovoj Odluci.
Članak 2.
Ova Odluka stupa na snagu na dan donošenja.
Primjenjuje se od ...
Sastavljeno u
                                                                       Za
Zajednički odbor
                                                                       Predsjednik
Prilog
Protokol
3.
o
definiciji pojma „proizvodi s podrijetlom” i načinima administrativne
suradnje
Članak 1.
Primjenjiva
pravila o podrijetlu
1.         Za potrebe provedbe ovog Sporazuma
primjenjuju se Dodatak I. i odgovarajuće odredbe Dodatka II. Regionalnoj
konvenciji o paneuropsko-mediteranskim povlaštenim pravilima o podrijetlu[4] (dalje u tekstu
„Konvencija”).
2.         Sva upućivanja na
„odgovarajući Sporazum” u Dodatku I. i u odgovarajućim odredbama
Dodatka II. Regionalnoj konvenciji o paneuropsko-mediteranskim povlaštenim
pravilima o podrijetlu smatraju se upućivanjima na ovaj Sporazum.
Članak 2.
Rješavanje
sporova
1.         Sporovi o postupcima provjere iz
članka 32. Dodatka I. Konvenciji, koji se ne mogu riješiti između
carinskih tijela koja traže provjeru i carinskih tijela odgovornih za provedbu
provjere, podnose se na rješavanje Zajedničkom odboru.
2.         U svim slučajevima rješavanje
sporova između uvoznika i carinskih tijela zemlje uvoznice provodi se na
temelju zakonodavstva te zemlje.
Članak 3.
Izmjene
Protokola
Zajednički odbor može odlučiti izmijeniti
odredbe ovog Protokola.
Članak 4.
Povlačenje
iz Konvencije
1.         Ako Europska unija ili Palestina[5] depozitaru Konvencije
dostave pisanu obavijest o svojoj namjeri povlačenja iz Konvencije u
skladu s člankom 9. Konvencije, Europska unija i Palestina odmah
započinju pregovore o pravilima o podrijetlu radi provedbe ovog Sporazuma.
2.         Do stupanja na snagu
novoutvrđenih pravila o podrijetlu na ovaj Sporazum i dalje se primjenjuju
pravila o podrijetlu iz Dodatka I. i, prema potrebi, odgovarajuće odredbe
Dodatka II. Konvenciji koji su primjenjivi u trenutku povlačenja.
Međutim, od trenutka povlačenja smatra se da je pravilima o
podrijetlu iz Dodatka I. i, prema potrebi, odgovarajućim odredbama Dodatka
II. Konvenciji dopuštena dvostrana kumulacija samo između Europske unije i
Palestine.
[1]               SL L 187, 16.7.1997., str. 3.
[2]               SL L 54, 26.2.2013., str. 4.
[3]               Ovaj naziv ne tumači se kao da se njime priznaje
Država Palestina niti se njime dovode u pitanje pojedinačna stajališta
država članica u tom pogledu.
[4]               SL L 54, 26.2.2013., str. 4.
[5]               Ovaj naziv ne tumači se kao da se njime priznaje
Država Palestina niti se njime dovode u pitanje pojedinačna stajališta
država članica u tom pogledu.


				|

		52014PC0301

			Prijedlog ODLUKE VIJEĆA o stajalištu koje treba donijeti, u ime Europske unije, u Zajedničkom odboru EGP-a o izmjeni Protokola 31 uz Sporazum o EGP-u o suradnji u posebnim područjima izvan četiriju sloboda /* COM/2014/0301 final - 2014/0155 (NLE) */

			   	OBRAZLOŽENJE
1.           KONTEKST PRIJEDLOGA
Kako bi se osigurala potrebna pravna sigurnost
i homogenost unutarnjeg tržišta, Zajednički odbor EGP-a mora u Sporazum o
EGP-u u što kraćem roku nakon njegova donošenja ugraditi cjelokupno
relevantno zakonodavstvo EU-a.
Člankom 78. Sporazuma o EGP-u
predviđa se da će ugovorne stranke ojačati i proširiti suradnju
u okviru aktivnosti Unije na području, između ostalog, socijalne
politike.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
Cilj je nacrta Odluke
Zajedničkog odbora EGP-a (priložen predloženoj Odluci Vijeća) izmjena
Protokola 31 uz Sporazum o EGP-u o suradnji u posebnim područjima izvan
područja četiriju sloboda.
Kako bi se proširila suradnja ugovornih stranaka Sporazuma o EGP-u u
ovom području, u Sporazum o EGP-u potrebno je uvrstiti Uredbu (EU)
br. 1381/2013 Europskog parlamenta i Vijeća od 17. prosinca 2013. o
uspostavi programa o pravima, jednakosti i građanstvu za razdoblje 2014. –
2020.[1].
Lihtenštajn će sudjelovati samo u
aktivnostima u okviru programa financiranima iz proračunskih linija
33 01 04 01 Rashodi za potporu programu Prava i građanstvo
i 33 02 02 Promicanje nediskriminacije i ravnopravnosti.
Potrebno je naglasiti da Norveška neće
sudjelovati u programu. U nacrt Odluke Zajedničkog odbora (JCD) u tu je
svrhu uvršten tekst izmjene. Međutim Norveška namjerava u potpunosti
sudjelovati od 1. siječnja 2015., uz uvjet dodjele potrebnih
proračunskih sredstava. U tom slučaju će se EU-u predstaviti novi
nacrt u kojem će se izmijeniti članak 5. stavak 8. Protokola 31 tako
što će se ukloniti tekst izmjene koji se odnosi na Norvešku.
Protokol 31. uz Sporazum o EGP-u treba stoga
izmijeniti kako bi se omogućila provedba te proširene suradnje od 1.
siječnja 2014.
3.           PRAVNI ELEMENTI PRIJEDLOGA
Člankom 1. stavkom 3. Uredbe
Vijeća (EZ) br. 2894/94 o rješenjima za provedbu Sporazuma o EGP-u
predviđa se da Vijeće utvrđuje stajalište o takvim Odlukama koje
je potrebno donijeti u ime Unije, na prijedlog Komisije.
Komisija Vijeću na donošenje daje Nacrt
Odluke Zajedničkog odbora EGP-a koji predstavlja stajalište Unije.
Komisija se nada da će ga što prije moći predstaviti Zajedničkom
odboru EGP-a.
2014/0155 (NLE)
Prijedlog
ODLUKE VIJEĆA
o stajalištu koje treba donijeti, u ime
Europske unije,
u Zajedničkom odboru EGP-a o izmjeni Protokola 31 uz Sporazum o EGP-u o
suradnji u posebnim područjima izvan četiriju sloboda
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 19. stavak 2.,
članak 21. stavak 2., članak 114., članak 168.,
članak 169. i članak 197. u vezi s njegovim člankom 218. stavkom
9.
uzimajući u obzir Uredbu Vijeća (EZ)
br. 2894/94 od 28. studenoga 1994. u vezi s rješenjima za provedbu Sporazuma
o Europskom gospodarskom području[2],
a posebno njezin članak 1. stavak 3.,
uzimajući u obzir prijedlog Europske
komisije,
budući da:
(1)       Sporazum o Europskom
gospodarskom prostoru[3]
(„Sporazum o EGP-u”) stupio je na snagu 1. siječnja 1994.
(2)       U skladu s člankom 98.
Sporazuma o EGP-u, Zajednički odbor EGP-a može odlučiti izmijeniti,
među ostalim, pripadajući Protokol 31.
(3)       Protokol 31 uz Sporazum o
EGP-u sadržava odredbe i rješenja o suradnji u posebnim područjima izvan
četiriju sloboda.
(4)       Primjereno je proširiti
suradnju ugovornih stranaka Sporazuma o EGP-u kako bi se obuhvatila Uredba (EU)
br. 1381/2013 Europskog parlamenta i Vijeća[4].
(5)       Protokol 31 uz Sporazum o
EGP-u treba stoga na odgovarajući način izmijeniti kako bi se
omogućila provedba te proširene suradnje od 1. siječnja 2014.
(6)       Stajalište Unije u
Zajedničkom odboru EGP-a trebalo bi se temeljiti na priloženom nacrtu
Odluke.
 DONIJELO JE OVU ODLUKU:
Članak 1.
Stajalište koje treba donijeti, u ime Europske
unije, u Zajedničkom odboru EGP-a o predloženoj izmjeni Protokola 31 uz
Sporazum o EGP-u, o suradnji u posebnim područjima izvan područja
četiriju sloboda, temeljit će se na nacrtu Odluke Zajedničkog
odbora EGP-a priloženom ovoj Odluci.
 Članak 2.
Ova Odluka stupa na snagu na dan donošenja.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L 354, 28.12.2013., str. 62.
[2]               SL L 305, 30.11.1994., str. 6.
[3]               SL L 1, 3.1.1994., str. 3.
[4]               Uredba (EU) br. 1381/2013 Europskog parlamenta i
Vijeća od 17. prosinca 2013. o uspostavi programa o pravima, jednakosti i
građanstvu za razdoblje 2014. – 2020. (SL L 354, 28.12.2013.,
str. 62.).
PRILOG
ODLUCI ZAJEDNIČKOG ODBORA EGP-a br. .../2014
o
izmjeni Protokola 31 uz Sporazum o EGP-u,
o suradnji u posebnim područjima izvan četiriju sloboda
ZAJEDNIČKI ODBOR EGP-a,
uzimajući u obzir Sporazum o Europskom
gospodarskom prostoru („Sporazum o EGP-u”), a posebno njegove članke 86. i
98.,
budući da:
(1)
Primjereno je proširiti suradnju ugovornih stranaka
Sporazuma o EGP-u kako bi se obuhvatila Uredba (EU) br. 1381/2013
Europskog parlamenta i Vijeća od 17. prosinca 2013. o uspostavi programa o
pravima, jednakosti i građanstvu za razdoblje 2014. – 2020.[1],
(2)
Protokol 31 uz Sporazum o EGP-u treba stoga
izmijeniti kako bi se omogućila provedba te proširene suradnje od 1.
siječnja 2014.
DONIO JE OVU ODLUKU:
Članak 1.
Članak 5. Protokola 31 uz Sporazum o EGP-u
mijenja se kako slijedi:
1.           U stavak 8. dodaje se sljedeća
alineja:
„-      32013 R 1381: Uredba (EU)
br. 1381/2013 Europskog parlamenta i Vijeća od 17. prosinca 2013. o
uspostavi programa o pravima, jednakosti i građanstvu za razdoblje 2014. –
2020. (SL L 354, 28.12.2013., str. 62.).
Lihtenštajn će
sudjelovati samo u aktivnostima u okviru programa financiranima iz
proračunskih linija 33 01 04 01 Rashodi za potporu programu
Prava i građanstvo i 33 02 02 Promicanje nediskriminacije i
ravnopravnosti.
Norveška se izuzima iz
sudjelovanja u tom programu i oslobađa financijskog doprinosa programu.”
2.           U stavku 5. riječi „od 1.
siječnja 2014. koje se navode u četrnaestoj alineji programa”
umeću se nakon riječi „od 1. siječnja 2012. koje se navode u
trinaestoj alineji programa.”
Članak 2.
Ova Odluka stupa na snagu dan nakon posljednje
obavijesti u skladu s člankom 103. stavkom 1. Sporazuma o EGP-u.*
Primjenjuje se od 1. siječnja 2014.
Članak 3.
Ova se Odluka objavljuje u odjeljku o EGP-u i
u Dodatku o EGP-u u Službenom listu Europske unije.
Sastavljeno u Bruxellesu
                                                                       Za
Zajednički odbor EGP-a
                                                                       Predsjednik

                                                                       Tajnici
                                                                       Zajedničkog
odbora EGP-a
[1]               SL L 354, 28.12.2013., str. 62.
*               [Ustavni zahtjevi nisu navedeni.] [Ustavni zahtjevi su
navedeni.]